CELEX: 32020R0424
Language: sk
Date: 2020-03-19 00:00:00
Title: Vykonávacie nariadenie Komisie (EÚ) 2020/424 z 19. marca 2020 o predkladaní informácií týkajúcich sa neuplatňovania technických špecifikácií interoperability Komisii v súlade so smernicou (EÚ) 2016/797

20.3.2020   
               
               
                  SK
               
               
                  Úradný vestník Európskej únie
               
               
                  L 84/20
               
            
         VYKONÁVACIE NARIADENIE KOMISIE (EÚ) 2020/424
         z 19. marca 2020
         o predkladaní informácií týkajúcich sa neuplatňovania technických špecifikácií interoperability Komisii v súlade so smernicou (EÚ) 2016/797
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii (1), a najmä na jej článok 7 ods. 5,
         keďže:
         
                     (1)
                  
                  
                     V článku 7 ods. 1 smernice (EÚ) 2016/797 sa stanovuje, že členské štáty môžu povoliť žiadateľovi neuplatňovať jednu alebo viac technických špecifikácií interoperability (ďalej len „TSI“) alebo ich časť, a to v prípadoch, ktoré sú taxatívne vymenované v uvedenom článku písmenách a) až e).
                  
               
                     (2)
                  
                  
                     Členské štáty by v oznámení o svojom rozhodnutí v prípadoch uvedených v článku 7 ods. 1 písm. a) alebo v žiadosti o neuplatňovanie v prípadoch uvedených v písmenách c), d) a e) mali uviesť informácie odôvodňujúce toto neuplatňovanie a konkretizujúce alternatívne ustanovenia, ktoré sa majú uplatňovať namiesto TSI.
                  
               
                     (3)
                  
                  
                     Žiadosť by mala obsahovať odkaz na neuplatňované ustanovenia TSI, opis dotknutého projektu, jeho rozsah a harmonogram, ako aj všetky ďalšie relevantné informácie s cieľom pomôcť Komisii posúdiť, či je toto neuplatňovanie v súlade s požiadavkami stanovenými v článku 7 ods. 1
                  
               
                     (4)
                  
                  
                     Po uplynutí prechodných opatrení stanovených v TSI by členské štáty mali povoliť žiadateľom neuplatňovať TSI alebo ich časti podľa článku 7 ods. 1 písm. a) smernice iba v riadne odôvodnených prípadoch. V takomto prípade by oznámenie Komisii malo obsahovať všetky potrebné informácie a odôvodnenia.
                  
               
                     (5)
                  
                  
                     S cieľom uľahčiť komunikáciu s Komisiou by členské štáty mali používať vzor na účely predkladania svojich rozhodnutí o neuplatňovaní, pokiaľ ide o projekt v pokročilom štádiu vývoja podľa článku 7 ods. 1 písm. a). Tento vzor by sa mohol používať aj na oznamovanie zoznamu projektov v pokročilom štádiu vývoja podľa článku 7 ods. 2 smernice.
                  
               
                     (6)
                  
                  
                     Žiadosť o neuplatňovanie jednej alebo viacerých TSI alebo ich častí by sa mala zasielať Komisii elektronicky v záujme zabezpečenia bezpapierovej administratívy. Dátum doručenia žiadosti členských štátov alebo doplňujúcich informácií do elektronickej poštovej schránky Komisie by mal byť dátumom predloženia na účely článku 7 ods. 7 smernice.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Výboru pre interoperabilitu a bezpečnosť železníc,
                  
               PRIJALA TOTO NARIADENIE:
         
            Článok 1
            Rozsah pôsobnosti
            Týmto nariadením sa stanovujú informácie, ktoré majú byť uvedené v žiadosti o neuplatňovanie jednej alebo viacerých technických špecifikácií interoperability (ďalej len „TSI“) alebo ich častí, ako aj formát a spôsob predloženia žiadosti, v zmysle článku 7 ods. 4 smernice (EÚ) 2016/797 (ďalej len „žiadosť o neuplatňovanie“), v súlade s ktorým členské štáty buď oznámia Komisii rozhodnutie o neuplatňovaní v zmysle písmena a), alebo predložia Komisii žiadosť o neuplatňovanie podľa písmen c), d) alebo e) článku 7 ods. 1 smernice.
         
         
            Článok 2
            Informácie uvedené v žiadosti o neuplatňovanie
            
               1.   Žiadosť o neuplatňovanie musí obsahovať tieto informácie:
               
                           a)
                        
                        
                           odkaz na prípad uvedený v článku 7 ods. 1 smernice (EÚ) 2016/797, keď neuplatňovanie možno považovať za odôvodnené;
                        
                     
                           b)
                        
                        
                           odkaz na názov (názvy) TSI, ktorá je predmetom žiadosti o neuplatňovanie, a na neuplatňované ustanovenie (ustanovenia). Ak je to relevantné pre posúdenie súladu, pri každom odkaze sa uvedie časové obdobie trvania neuplatňovania alebo jeho odhad;
                        
                     
                           c)
                        
                        
                           základné údaje o príslušnom projekte s uvedením technických, prevádzkových a geografických prvkov projektu vrátane podrobného opisu subsystému, vozidla alebo infraštruktúry, ktoré majú na základe žiadosti profitovať z neuplatňovania, ako aj príslušné kľúčové dátumy alebo iné údaje na odlíšenie projektu od iných projektov;
                        
                     
                           d)
                        
                        
                           odkaz na alternatívne ustanovenia (a ich podrobnosti), ktoré členský štát zamýšľa uplatňovať ako kompenzáciu v každom prípade neuplatňovania vzhľadom na relevantné základné požiadavky vrátane opatrení na monitorovanie ich vykonávania a v prípade dohodnutých prevádzkových alternatív aj ich priebežného uplatňovania;
                        
                     
                           e)
                        
                        
                           ak ide o viac ako jeden členský štát, informácie o koordinácii, ktorá sa uskutočňuje v súlade s poslednou vetou článku 7 ods. 4 smernice (EÚ) 2016/797 a/alebo článkom 17 ods. 2 vykonávacieho nariadenia (EÚ) 2018/545 (2), keď sú žiadosti o neuplatňovanie spojené s povoleniami vozidiel; rovnaké informácie sa poskytujú aj v prípade projektov cezhraničnej infraštruktúry;
                        
                     
                           f)
                        
                        
                           ekonomickú alebo technickú analýzu alebo oboje, ktorou sa zabezpečí, že neuplatňovanie je odôvodnené a že jeho rozsah je obmedzený na to, čo je za konkrétnych okolností nevyhnutné.
                        
                     
            
               2.   Žiadosť o neuplatňovanie musí obsahovať aj tieto špecifické informácie:
               
                           a)
                        
                        
                           v prípade žiadostí podaných podľa článku 7 ods. 1 písm. a) smernice (EÚ) 2016/797 odôvodnenie musí obsahovať:
                           
                                       i)
                                    
                                    
                                       podrobné údaje o príslušnom projekte s použitím vzoru stanoveného v prílohe. Ak sa projekt už nachádza v zozname projektov v pokročilom štádiu vývoja vypracovanom podľa rovnakého vzoru, členské štáty sa naň môžu odvolať bez toho, aby museli opätovne predložiť už poskytnuté informácie. Tieto informácie sa podľa potreby aktualizujú;
                                    
                                 
                                       ii)
                                    
                                    
                                       dôkaz, že projekt je v pokročilom štádiu vývoja alebo je predmetom zmluvy v priebehu plnenia, a dokumenty preukazujúce príslušné dátumy a rozsah projektu;
                                    
                                 
                                       iii)
                                    
                                    
                                       dôkaz, že etapa plánovania alebo výstavby projektu v pokročilom štádiu vývoja dosiahla také štádium, že zmena technických špecifikácií môže ohroziť životaschopnosť projektu v plánovanej podobe v súlade s vymedzením pojmu „projekt v pokročilom štádiu vývoja“ v článku 2 bode 23 smernice (EÚ) 2016/797;
                                    
                                 
                     
                           b)
                        
                        
                           v prípade žiadostí podaných podľa článku 7 ods. 1 písm. c) smernice (EÚ) 2016/797 odôvodnenie musí v závislosti od povahy neuplatňovania obsahovať:
                           
                                       i)
                                    
                                    
                                       dôkaz, že uplatňovanie jednej alebo viacerých TSI alebo ich častí ohrozuje ekonomickú životaschopnosť projektu. Tento dôkaz zahŕňa dôkladnú hospodársku analýzu, v ktorej sa určia nevyhnutné náklady na súlad s TSI a ktorá poskytne dôkaz, že takéto náklady by spôsobili neudržateľnosť projektu. V analýze sa zohľadnia prevádzkové výnosy, ak neuplatňovanie umožňuje skoršie zavedenie a dlhodobejšiu ekonomickú životaschopnosť projektu v rámci vnútroštátneho a európskeho železničného systému a/alebo
                                    
                                 
                                       ii)
                                    
                                    
                                       dôkazy o technických podrobnostiach, ktoré odôvodňujú negatívny vplyv uplatňovania jednej alebo viacerých TSI alebo ich časti na technickú kompatibilitu projektu s vnútroštátnym železničným systémom;
                                    
                                 
                     
                           c)
                        
                        
                           v prípade žiadostí podaných podľa článku 7 ods. 1 písm. d) smernice (EÚ) 2016/797 musí odôvodnenie obsahovať zoznam dotknutých členských štátov a tretích krajín, ako aj železničných tratí, na ktorých sa pohybujú vozidlá, na ktoré sa žiadosť vzťahuje;
                        
                     
                           d)
                        
                        
                           v prípade žiadostí podaných podľa článku 7 ods. 1 písm. e) sa v odôvodnení musí uviesť sieť alebo oblasť (oblasti) siete relevantné pre žiadosť a musí sa odôvodniť jej oddelenie a/alebo izolácia od železničnej siete zvyšku Únie.
                        
                     
         
         
            Článok 3
            Formát a spôsob predloženia
            
               1.   Žiadosť o neuplatňovanie sa podáva najviac na 10 stranách. Doplňujúce informácie možno pridať v prílohách k žiadosti.
            
            
               2.   Oznámenie alebo žiadosť o neuplatňovanie a všetky ďalšie informácie na doplnenie dokumentácie sa predkladajú len elektronicky na vyhradenú e-mailovú adresu Komisie:
               MOVE-RAIL-DEROGATIONS@ec.europa.eu.
            
            
               3.   Dátumom na účely článku 7 ods. 7 smernice (EÚ) 2016/797 je dátum, keď bola e-mailom podľa odseku 2 predložená žiadosť alebo následné informácie potrebné na doplnenie dokumentácie.
            
            
               4.   Komisia vydá členskému štátu do 7 dní potvrdenie o prijatí, ktoré bude obsahovať jednoznačný identifikátor s odkazom na daný členský štát, projekt a rok predloženia.
               Členský štát uvedie tento jednoznačný identifikátor pri každej komunikácii s Komisiou o prípade neuplatňovania.
            
         
         
            Článok 4
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Toto nariadenie sa uplatňuje od 16. septembra 2020.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 19. marca 2020
            
               
                  Za Komisiu
               
               
                  Predsedníčka
               
               Ursula VON DER LEYEN
            
         
         
            (1)  Ú. v. EÚ L 138, 26.5.2016, s. 44.
         
            (2)  Vykonávacie nariadenie Komisie (EÚ) 2018/545 zo 4. apríla 2018, ktorým sa stanovujú praktické dojednania týkajúce sa postupu vydávania povolení pre železničné vozidlá a povolení pre typ železničných vozidiel podľa smernice Európskeho parlamentu a Rady (EÚ) 2016/797 (Ú. v. EÚ L 90, 6.4.2018, s. 66 – 104).
      
      
         
            PRÍLOHA
            Vzor na predloženie projektu v pokročilom štádiu vývoja, pre ktorý sa požaduje neuplatňovanie jednej alebo viacerých TSI alebo ich časti na základe článku 7 ods. 1 písm. a) smernice (EÚ) 2016/797 a v súlade s informáciami požadovanými v článku 2 ods. 1 a ods. 2 písm. a) tohto nariadenia
            
                        Názov projektu
                     
                     
                        Podrobné údaje o rozsahu projektu
                     
                     
                        Všetky dátumy a úkony relevantné na odôvodnenie pokročilého štádia vývoja alebo podpísanej zmluvy
                     
                     
                        Neuplatnené technické špecifikácie a uplatnené alternatívne ustanovenia a/alebo normy
                     
                     
                        Všetky ostatné relevantné informácie ako oblasť (oblasti) používania vrátane koordinácie v súlade s článkom 17 ods. 2 vykonávacieho nariadenia 2018/545
                     
                     
                        Informácie odôvodňujúce, že projekt nie je životaschopný
                     
                     
                        Výnimky už udelené danému projektu (ak existujú)